ROZHODNUTIE KOMISIE
z 1. júla 1999,
ktorým sa stanovuje zoznam regiónov, na ktoré sa vzťahuje cieľ 1 štrukturálnych fondov na obdobie od roku 2000 do roku 2006
(oznámené pod číslom dokumentu C(1999) 1770)
(1999/502/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch[1], najmä na jeho článok 3 ods. 2,
(1) keďže v bode 1 prvého pododseku článku 1 nariadenia (ES) č. 1260/1999 sa stanovuje, že cieľ 1 štrukturálnych fondov je zameraný na podporu rozvoja a štrukturálnych zmien oblastí, ktorých rozvoj zaostáva;
(2) keďže v prvom pododseku článku 3 ods. 1 nariadenia (ES) č. 1260/1999 sa špecifikuje, že oblasti, na ktoré sa vzťahuje cieľ 1, sú oblasti zodpovedajúce úrovni II nomenklatúry územných štatistických jednotiek (úroveň II NUTS), ktorých hrubý domáci produkt (HDP) na obyvateľa meraný porovnaním kúpnej sily a vypočítaný na základe údajov spoločenstva za roky 1994, 1995 a 1996, ktoré boli dostupné k 26. marcu 1999, je nižší ako 75 % priemeru spoločenstva;
(3) keďže v druhom pododseku článku 3 ods. 1 nariadenia Rady (ES) č. 1260/1999 sa stanovuje, že najodľahlejšie regióny (francúzske zámorské departementy, Azorské ostrovy, Kanárske ostrovy a Madeira), ktoré sú všetky pod prahom 75 %, a oblasti patriace do cieľa 6 na obdobie rokov 1995 až 1999 podľa protokolu 6 aktu o pristúpení Rakúska, Fínska a Švédska[2] majú tiež patriť do tohto cieľa;
(4) keďže v prvom pododseku článku 6 ods. 1 nariadenia (ES) č. 1260/1999 sa stanovuje, že napriek článku 3 tohto nariadenia oblasti, na ktoré sa v roku 1999 vzťahuje cieľ 1 podľa nariadenia Rady (EHS) č. 2052/88 z 24. júna 1988 o úlohách štrukturálnych fondov a ich účinnosti a o koordinácii ich činností navzájom, ako aj s činnosťami Európskej investičnej banky a ďalšími existujúcimi finančnými nástrojmi[3], naposledy zmeneného a doplneného nariadením (ES) č. 3193/94[4], ktoré nie sú uvedené v druhom pododseku článku 3 ods. 1 nariadenia (ES) č. 1260/1999, majú naďalej prechodne dostávať podporu z fondov v rámci cieľa 1 od 1. januára 2000 do 31. decembra 2005;
(5) keďže v druhom pododseku článku 6 ods. 1 nariadenia (ES) č. 1260/1999 sa stanovuje, že v čase prijatia zoznamu uvedeného v článku 3 ods. 2 má Komisia zostaviť v súlade s článkom 4 ods. 5 a 6 uvedeného nariadenia zoznam oblastí úrovne III NUTS, ktoré patria k regiónom, ktoré majú v roku 2006 prechodne dostávať podporu z fondov v rámci cieľa 1;
(6) keďže v treťom pododseku článku 6 ods. 1 nariadenia (ES) č. 1260/1999 sa však stanovuje, že Komisia na návrh členského štátu môže nahradiť tieto oblasti oblasťami NUTS úrovne III alebo menšími, ktoré patria k regiónom, ktoré spĺňajú kritériá článku 4 ods. 5 až 9 bez zvyšovania podielu populácie v každej oblasti uvedenej v druhom pododseku článku 6 ods. 1 a na základe súladu s druhým pododsekom článku 4 ods. 4 uvedeného nariadenia; keďže Komisia vzala do úvahy požiadavky členských štátov v tomto ohľade;
(7) keďže vo štvrtom pododseku článku 6 ods. 1 nariadenia (ES) č. 1260/1999 sa stanovuje, že oblasti, ktoré patria k regiónom, ktoré nie sú uvedené v zozname uvedenom v druhom a treťom pododseku, naďalej dostávajú pomoc z ESF, FNURH a sekcie usmerňovania EPUZF iba v roku 2006 v rámci tej istej formy pomoci,
PRIJALA TOTO ROZHODNUTIE:
Článok 1
Regióny, na ktoré sa vzťahuje cieľ 1, sú uvedené v prílohe I.
Tento zoznam je platný od 1. januára 2000 do 31. decembra 2006.
Článok 2
Regióny a oblasti, ktoré majú dostávať prechodnú podporu v rámci cieľa 1, sú uvedené v prílohe II.
Tento zoznam je platný od 1. januára 2000 do 31. decembra 2005 alebo prípadne do 31. decembra 2006 pre oblasti v ňom uvedené.
Článok 3
Toto rozhodnutie je adresované členským štátom.
V Bruseli 1. júla 1999